พื้นที่สีเขียวต้องมีชุมชนช่วยดูแลให้มีคุณภาพ ต้องจัดระบบให้ดีว่าจะเพิ่มยังไง
นายชัชชาติ สิทธิพันธุ์ ผู้ว่าราชการกรุงเทพมหานคร ประชุมหารือเรื่องพื้นที่สุขภาวะและโครงการปลูกต้นไม้ล้านต้น ร่วมกับสำนักงานกองทุนสนับสนุนการสร้างเสริมสุขภาพ (สสส.) และภาคีเครือข่าย พร้อมกล่าวว่า เรื่องพื้นที่สีเขียวเป็นเรื่องสำคัญ ต้องจัดระบบให้ดีว่าจะเพิ่มยังไง ซึ่งต้องอาศัยเครือข่ายของชุมชนร่วมกัน ทั้งนี้ พื้นที่สีเขียวต้องมีชุมชนช่วยดูแลให้มีคุณภาพ  โดยทาง สสส. นั้นมีภาคีเครือข่ายที่เข้มแข็ง มีคนทำงานด้านนี้หลายคน มี success story (เรื่องราวที่ประสบความสำเร็จ) อยู่แล้ว หัวใจสำคัญคือ จะต้องตัดสินใจให้เร็ว กรุงเทพฯ มีพื้นที่มากจะทำทีละสวนไม่ได้ ต้องทำพร้อมกันหลายจุด กรุงเทพมหานครมีนโยบายปลูกต้นไม้ล้านต้น กับสวน 15 นาที สำหรับต้นไม้ล้านต้นก็ก้าวหน้าไปพอสมควร ส่วนสวน 15 นาที หัวใจคือ ต้องหาที่ดิน จากนั้นก็ให้เอกชนในพื้นที่ร่วมรับผิดชอบและให้ชุมชนช่วยกันดูแล เพื่อให้ทุกคนมีส่วนร่วม  ซึ่งการปลูกต้นไม้ล้านต้น ขณะนี้ปลูกไปแล้ว 300,000 ต้น